ANC sal 50-50-rassekwotas in hof moet verdedigDie minister van water en sanitasie, Lindiwe Sisulu (Argieffoto: GCIS) Solidariteit sê hy sal nie skroom om die hof te nader, sou dit blyk dat Lindiwe Sisulu, minister van toerisme, se planne vir ŉ 50/50-verhouding van swart en wit leerders neerslag vind in wetgewing nie. Die organisasie is hewig gekant teen die voorgestelde 50-50-rassekwotas in skole. Maroela Media het vroeër berig dié voorstel sal ŉ besprekingspunt wees by die ANC se nasionale beleidskonferensie wat vandag by Nasrec afgeskop het. Johan Botha, adjunkhoofsekretaris van die Solidariteit Onderwysernetwerk, sê nou dit is bitterlik jammer dat die ANC se obsessie met ras en rasse-agenda sy pad nou selfs na skole toe vind. “Niemand is meer obsessief met ras as die ANC nie, wat ironies is omdat die ANC meen hulle streef na ŉ nierassige samelewing.” Solidariteit glo Sisulu, voorsitter van die ANC se nasionale uitvoerende komitee (NUK) se subkomitee oor maatskaplike transformasie, se idee is in wese absurd omdat dit daarop toegespits is om een entiteit se agenda te bevorder. Dít terwyl die gehalte van onderwys geen werklike aandag geniet nie. (Argieffoto: ANA) “Verder is Suid-Afrika se onderwyskrisis juis ŉ simptoom van ŉ onbevoegde regering wat sy wankelrige agenda en problematiese besluite agter die sluier van transformasie probeer versteek.” Botha sê voorts dit is kommerwekkend dat die regering probeer om Suid-Afrika se bevolking te beheer. “Dit is een ding om aan ŉ volwassene voor te skryf, maar dit is iets heeltemal anders as ŉ regering kinders as pionne probeer gebruik. Dit is totaal onaanvaarbaar.” Solidariteit sê die land se onderwyskrisis lê nie by kwotagebaseerde skole en rasbehepte klaskamers nie. “Die verantwoordelikheid vir die krisis moet voor die deur gelê word van ŉ regering wat versuim om sy mandaat ingevolge die Suid-Afrikaanse Skolewet uit te voer. “Hierdie regering probeer nie eens om te doen wat hy vir ons kinders behoort te doen nie, en om hierdie rasgebaseerde idee as synde die skuld van rassigheid te probeer smous en dan die probleem wat deur sy eie toedoen ontstaan het, te probeer regstel deur meer rassigheid en beheer in te stel is verregaande. “Daar is nie plek vir sulke verregaande uitlatings in ons skole nie, en indien dit wel neerslag vind in wetgewing sal ons hof toe gaan om te verseker ons kinders se reg op gehalte-onderwys word gehandhaaf.”